Man vas ná moord op Nieu-Seelandse polisielidGewapende polisielede op die toneel waar die skietery plaasgevind het. (TV New Zealand via AP) Die man wat daarvan beskuldig word dat hy ŉ Nieu-Seelandse polisiebeampte Vrydag in Auckland doodgeskiet het, het weens die Covid-19-pandemie aanlyn in die Waitakere-distrikshof in Wes-Auckland verskyn. Die 24-jarige man staan tereg op verskeie aanklagte, wat insluit moord, poging tot moord en roekelose bestuur wat ŉ besering veroorsaak het. Hy bly in aanhouding en sal volgende maand in die hooggeregshof verskyn. Die hof het intussen beveel dat sy naam nie bekend gemaak mag word nie. Die man word daarvan beskuldig dat hy konst. Matthew Hunt (28) Vrydag tydens ŉ roetine-padblokkade doodgeskiet het. Hunt was ongewapen. Nog ŉ polisiebeampte is in die voorval gewond en ŉ lid van die publiek is raakgery deur die voertuig wat die skieter as wegkommotor gebruik het. Albei is in ŉ bestendige toestand in die hospitaal. Dit is die eerste keer in 11 jaar dat ŉ Nieu-Seelandse polisielid doodgeskiet word. Sedert 1890 is altesaam 33 van die land se polisie aan diens doodgeskiet – die jongste voorval in 2009 toe konst. Len Snee in Napier vermoor is. Sedert 2002 is 15 polisiebeamptes gewond. Nieu-Seelandse polisielede is as ŉ reël nie gewapen nie, maar vuurwapens word in die kattebak van hul polisievoertuie gehou. Die land het verlede jaar nuwe vuurwapenwetgewing ingestel wat die dodelike soort semi-outomatiese vuurwapens verbied. Dit het gekom ná ŉ massaskietery wat vroeër die lewens van 51 mense by twee moskees in Christchurch geëis het. Die polisie het intussen Saterdag ook ŉ 30-jarige vrou in hegtenis geneem. Natalie Jane Bracken, ŉ inwoner van Auckland, word onder meer aangekla dat sy die man ná die moord op Hunt gehelp het. Die polisie het vroeër ŉ beroep op die publiek gedoen om Bracken te help opspoor. “Dit is verpletterende nuus. Ons polisiebeamptes werk elke dag bitter hard om ons en ons gemeenskappe veilig te hou,” het Jacinda Ardern, Nieu-Seeland se eerste minister, gesê. Hunt se familie het hom beskryf as ŉ man van groot integriteit wat daarvan gedroom het om ŉ polisiebeampte te word. “Sy naaste vriende was soos sy broers en susters en hulle is saam met sy gesin gebroke.” ŉ Grootskaalse soektog is Vrydag na die skieter van stapel gestuur nadat hy losgebrand en saam met sy medepligtige weggejaag het. Verskeie skole in die gebied is opdrag gegee om dadelik hul deure te sluit, padblokkades is opgestel en mense is aangesê om die gebied te vermy. Die man is ŉ paar uur later aangekeer. Bronne: Xinhua, Dpa